Trump wil 'oorlog' teen kartels verklaar ná 9 se dood | Netwerk24
Pres. Donald Trump sê dit is tyd dat Amerika en Mexiko oorlog teen kartels verklaar nadat nege mense Maandag in Mexiko doodgeskiet is.
Mense op die toneel nadat minstens nege van hul familielede in 'n hinderlaag doodgeskiet is. Foto: Reuters
Trump het dié boodskap getwiet ná die bloedige aanval waarin vier seuns, twee meisies en drie vroue vermoedelik deur 'n dwelmkartel in 'n hinderlaag op die grens van die Mexikaanse deelstate Chihuahua en Sonora doodgeskiet is.
Die sportnutsvoertuig waarin die slagoffers gery het, is ook aan die brand gesteek.
Hulle was lede van die Mexikaans-Amerikaanse families LeBaron, Langford, Miller en Johnson en deel van Mormoon-gemeenskappe wat weggebreek en hulle dekades gelede in die heuwels van Noord-Mexiko gevestig het.
'n Video van die skiettoneel wat op sosiale media geplaas is, wys 'n uitgebrande voertuig vol koeëlgate.
"Nita en vier van my kleinkinders is geskiet en verbrand," sê 'n man met 'n Amerikaanse aksent in die video. Dit is vermoedelik met verwysing na Rhonita LeBaron, een van die vroue wat in die aanval dood is.
Reuters kon egter nog nie die egtheid van die video bevestig nie.
Julian LeBaron, 'n familielid, het die aanval as 'n "bloedbad" beskryf en beweer van die familielede het doodgebrand.
Hy het aan Reuters gesê dat vier seuns, twee meisies en drie vroue in die aanval vermoor is. Volgens hom het van die kinders in die voertuig ontsnap en was hulle ure lank vermis.
Vyf gewonde kinders is na 'n hospitaal in Tucson, Arizona, geneem en nog 'n seun is in 'n kritieke toestand in 'n hospitaal Phoenix opgeneem.
LeBaron sê hy is nie seker wie die groep aangeval het nie, maar beweer hulle is indirek gedreig en dat hulle dikwels met die kartels in Mexiko in konflik gewikkel was.
Hoewel Alfonso Durazo, Mexikaanse minister van veiligheid, meen dat die slagoffers moontlik vir iemand anders aangesien is, sê familielede die moordenaars het presies geweet vir wie hulle aanval. – Reuters